Ongeluk op N1 in Limpopo eis seweDie ongeluk het sewe lewens geëis. (Foto: Verskaf) Altesaam sewe mense is Vrydagaand dood in ŉ ongeluk op die N1 naby die Modimolle-afrit in Limpopo. Mike Maringa, woordvoerder van die departement van vervoer en gemeenskapsveiligheid in Limpopo, sê ŉ “meganiese probleem” is as die voorlopige oorsaak van die ongeluk uitgewys. Maringa sê ŉ sleepwaentjie wat aan ŉ Isuzu-bakkie gehaak was, het glo losgekom en ŉ Renault en ŉ Hyundai Getz – wat in die teenoorgestelde rigting gery het – getref. Vier mense in die Renault en twee in die bakkie is op die toneel dood. Drie voertuie, twee motors en ‘n bakkie met ‘n sleepwaentjie, was in die ongeluk betrokke. (Foto: Verskaf) Die slagoffers is ses mans en ŉ vrou. “Twee mense is na die Modimolle-hospitaal gehaas, waar een gesterf het,” het Maringa gesê. Die ander persoon is in ŉ bedenklike toestand. Die LUR vir vervoer en gemeenskapsveiligheid in Limpopo, Mavhungu Lerule-Ramakhanya, het haar medelye met die slagoffers se families betuig. Sy het weereens ŉ beroep op motoriste gedoen om die toestand van hul voertuie getrou na te gaan en by die spoedbeperking te hou.